Source: https://ispis.sk/judikatura/KSKE/2Co255/2012
Timestamp: 2020-04-04 00:11:56+00:00
Document Index: 4268463

Matched Legal Cases: ['§ 205', '§ 201', '§ 42', '§ 221', '§ 205', '§ 218', '§ 209', '§ 211', '§ 224', '§ 146', 'súd ', 'súd ', 'Súd ', '§ 205', 'súd ', 'súd ', 'súd ', '§ 205', '§ 42', 'súd ', '§ 205', 'súd ', '§ 218', 'súd ', '§ 205', '§ 209', '§ 211', '§ 205', '§ 209', 'súd ', 'súd ', '§ 218']

KSKE 2 Co 255/2012 - iSpis
iSpis Judikatúra – KSKE 2 Co 255/2012
KS v Košiciach, dátum 16.10.2012, sp.zn. KSKE 2 Co 255/2012
§ 205 ods. 1 OSP § 201 OSP § 42 ods. 3 OSP § 221 ods. 1 OSP § 205a OSP § 218 ods. 1 písm. d) OSP § 209 ods. 1 OSP § 211 ods. 1 OSP § 224 ods. 1 OSP § 146 ods. 1 písm. c) OSP
Súd: Krajský súd Košice Spisová značka: 2Co/255/2012 Identifikačné číslo súdneho spisu: 7510204938 Dátum vydania rozhodnutia: 16. 10. 2012 Meno a priezvisko sudcu, VSÚ: JUDr. Viera Bodnárová ECLI: ECLI:SK:KSKE:2012:7510204938.1
Uznesenie Krajský súd v Košiciach vo veci žalobcu Š.I. O., nar. XX.X.XXXX, bytom Č. 119, zast. advokátom JUDr. Jurajom Birošom, AK Košice, Rázusova 1, proti žalovanému V. W., nar. X.XX.XXXX, bytom Y. XXX, o 165,97 €, o odvolaní žalovaného proti rozsudku Okresného súdu Košice-okolie, č.k. 15C 121/2010-118 z 18.5.2012, takto
Súd prvého stupňa rozsudkom zaviazal žalovaného zaplatiť žalobcovi 165,97 € s 8,5% úrokom z omeškania od 29.6.2008 do zaplatenia a trovy konania pozostávajúce zo zaplateného súdneho poplatku v sume 16,50 € a trov právneho zastúpenia vo výške 179,88 €, všetko do 15 dní od právoplatnosti rozsudku.
Proti tomuto rozsudku podal odvolanie žalovaný v ktorom uviedol, že nesúhlasí s rozhodnutím súdu prvého stupňa, nakoľko skutočnosť pri výkone plnenia jeho záväzku pre žalobcu je evidentne iná. Ďalej poukázal na to, že trvá na svojej výpovedi a na skutočnostiach uvedených v odpore platobnému rozkazu. Trvá na vyúčtovaní nákladov inžinierskej činnosti a že výrok rozhodnutia, ako aj odôvodnenie, je v rozpore so skutočnosťou, ktorá tvorí predmet sporu.
Keďže odvolanie žalovaného nemalo náležitosti v zmysle § 205 ods. 1, 2 O.s.p., súd prvého stupňa ho uznesením č.k. 15C 121/2010-126 z 2.7.2012, ktoré mu bolo doručené 11.7.2012, vyzval na odstránenie vád odvolania tak, aby bolo z podania zjavné, ktorému súdu je určené, kto ho robí, ktorej veci sa týka, čo sleduje, aby bolo podpísané a datované, aby odvolateľ presne uviedol, proti ktorému rozhodnutiu odvolanie smeruje, v akom rozsahu ho napáda, v čom rozhodnutie alebo postup súdu považuje za nesprávny, čoho sa domáha a ako žiada, aby odvolací súd rozhodol, aby presne označil účastníkov konania. Zároveň ho upozornil, že v prípade nedoplnenia odvolania, pokiaľ nebude možné pre uvedený nedostatok pokračovať v konaní, súd odmietne podanie.
Žalovaný napriek výzve súdu prvého stupňa odvolanie nedoplnil.
Podľa § 205 ods. 1, 2 O.s.p. v odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie proti rozsudku alebo uzneseniu, ktorým bolo rozhodnuté vo veci samej možno odôvodniť len tým, že
c/ súd prvého stupňa neúplne zistil skutkový stav veci, pretože nevykonal navrhnuté dôkazy potrebné na zistenie rozhodujúcich skutočností,
Z obsahu odvolania je zrejmé, že toto nespĺňa náležitosti uvedené v cit. § 205 ods. 1, 2 O.s.p., pretože z odvolania nie je zrejmé, v čom žalovaný rozhodnutie alebo postup súdu považuje za nesprávny, nie je z odvolania zrejmé, čoho sa domáha, ako žiada, aby rozhodol odvolací súd. Navyše označenie účastníkov uvedené v odvolaní nie je totožné s označením účastníkov podľa žaloby.
Za takýchto okolností odvolací súd má za to, že bez doplnenia odvolania vo vyššom uvedenom smere nemožno pokračovať v odvolacom konaní.
Podľa § 218 ods. 1 písm. d/ O.s.p. odvolací súd odmietne odvolanie, ktoré nemá náležitosti podľa § 205 ods. 1 a 2; ak boli dodržané podmienky podľa § 209 ods. 1 a § 211 ods. 1.
V danom prípade, ako už bolo vyššie uvedené, odvolanie žalovaného nemá náležitosti podľa § 205 ods. 1, 2 O.s.p. Boli dodržané podmienky podľa § 209 ods. 1 O.s.p., pretože súd prvého stupňa vyzval žalovaného na odstránenie vád odvolania. K odstráneniu týchto vád nedošlo, preto odvolací súd v súlade s cit. § 218 ods. 1 písm. d/ O.s.p. odvolanie žalovaného odmietol.